Oldřich Kulhánek

**Oldřich Kulhánek** (* 26. február 1940, Praha† 28. január 2013, Praha) bol český maliar, grafik, ilustrátor, scénograf a pedagóg. Stal sa autorom grafickej podoby súčasných českých bankoviek a vytvoril mnoho českých poštových známok. Za grafiky, ktorými údajne hanobil predstaviteľov bývalých socialistických krajín, bol za komunistického režimu perzekuovaný.

## Život a dielo
V roku 1958 bol prijatý na VŠUP Praha do ateliéru grafiky prof. Karla Svolinského (18961986). Štúdia dokončil v roku 1964. Profesionálnu dráhu začal svojou diplomovou prácou, ilustráciami knihy veršov Vladimíra Holana *Sen*. Prvú samostatnú výstavu mal v roku 1968 v Galérii mladých v Prahe spoločne s maliarom Janom Krejčím.
[náhľad|hrob grafika Oldřicha Kulhánka na [Bubenečský cintorín|cintoríne v Bubenči]]

### Perzekúcia
Od roku 1968 stíhaný a v marci roku 1971 zatknutý ŠtB a uväznený. Vtedy bol obvinený z toho, že svojimi grafickými listami s tvárou Stalina hanobí predstaviteľov komunistických krajín. Na celkom jedenástich grafikách, ktoré režim označil za tzv. ideovo nebezpečné, bola totiž deformovaná Stalinova tvár, perforované päťcípe hviezdy či budovateľsky radostné tváre zmenené na ohavný škľab.

Vo vykonštruovanej kauze zvanej *Kulhánek a spol.* bol spoločne s ním súdený aj jeho kolega a priateľ Krejčí. Potom strávil mesiac vo väzení a musel pravidelne chodiť na výsluchy. Prípad ukončilo pojednávanie na obvodnom súde pre Prahu 10 (5. júl 1973), kde bolo jeho 11 grafických listov odsúdených na likvidáciu. Jeho rodine a priateľom sa ale podarilo až do roku 1989 skrývať matrice k týmto listom, takže začiatkom 90. rokov z nich bola vytlačená limitovaná edícia, nazvaná *Prohibita*. Pôvodné grafiky nakoniec údajne zničené neboli, sudcovia ich mali pred spálením rozkradnúť.

### 70. roky
Novú bankovku navrhol prvýkrát už v roku 1971, kedy jeho desaťkoruna vyhrala anonymný konkurz. Bankovka s motívom Majstra Pavla z Levoče sa ale do tlačiarne nakoniec nedostala. Celé sedemdesiate roky mal zákaz výstav, zákaz spolupráce s nakladateľstvami a zákaz publicity. Napriek tomu sa ilegálne podarilo dostať niektoré jeho diela za železnú oponu – napríklad v roku 1971 sa pod pseudonymom **Ulrich Böhm** zúčastnil so svojím grafickým listom *Hommage á Albrecht Dürer* výstavy v Norimbergu.

### 80. roky
V 80. rokoch vytváral litografie, ktoré sú inšpirované vývojom ľudského tela. Napriek zákazu mu niektorí kolegovia umožnili ilustrovať knihy, predovšetkým ruské klasiky. Z osemdesiatych rokov pochádzajú aj jeho známe cykly *Tváře a Ruce*, grafické listy inšpirované dielom Georgea Orwella či štylizované podobizne historických osobností (Johannesa Keplera, Tycha Braha či Rudolfa II.).

### 90. roky
V rokoch 1992 až 1993 pracoval na návrhoch nových českých bankoviek a stal sa autorom mnohých českých poštových známok – okrem iného navrhol poštovú známku s portrétom prezidenta Českej republiky Václava Klausa. V roku 1995 hosťoval na University of Houston-Clear Lake v Texase.

Je pre neho typické zaujatie pre figúru, ktoré sa tiahne celým jeho dielom, zaujatie, ktoré používa na vyjadrenie stavu duše. V jeho tvorbe možno nájsť torzá ľudských tvárí a ruky, ktoré sú vyjadrením doby a miesta, kde žijú. Patril medzi popredných predstaviteľov českého exlibris, grafickej tvorby a získal celý rad prestížnych cien; bol prezidentom nadácie SČUG Hollar.

### České bankovky
náhľad|Bankovka 500 Kč navrhnutá Oldřichom Kulhánkom
V roku 1992 až 1993 pracoval na návrhoch ôsmich českých bankoviek. Súťaž bola vypísaná ešte federálnou Štátnou bankou československou, avšak motívy zostali a po letmej úprave boli použité aj na bankovkách vydaných až po rozdelení Československa.

Pri bankovke 200 Kč s Komenským namaľoval ruky dospelého a dieťaťa ako symbol odovzdávania znalostí a skúseností. Na tisíckorunovej bankovke s Františkom Palackým stvárnil lipu ako symbol historika českého národa.

Ako pripomienku nedožitých 75. narodenín Oldřicha Kulhánka vytvorila Česká mincovňa v Jablonci nad Nisou razbu zlatých a strieborných pamätných medailí s motívom 100 Kč bankovky. Grafiku spracovala Kulhánkova dcéra, MgA. Klára Melichová. Averz medaila nesie charakteristickú podobizeň Karola IV, reverz zobrazuje pečať Karlovej univerzity.

## Zastúpenie v galériách

; výber

* Knižnica Kongresu, Washington, USA
* Centre Georges Pompidou, Paríž, Francúzsko
* Albertina, Viedeň, Rakúsko
* Kupferstichkabinett, Drážďany, Nemecko
* Národná galéria v Prahe, Česko
* Art Institute of Chicago, Chicago, USA
* Stedelijk Museum, Amsterdam, Holandsko
* Folkwang Museum, Essen, Nemecko
* Musee d’Art et d’Histoire, Ženeva, Švajčiarsko
* Pamätník Terezín, Česko

## Referencie

## Literatúra
* 
* PETROVÁ, Eva. *Oldřich Kulhánek.* 1. vyd. Praha: Akropolis, 1997. 233 s. 

## Iné projekty

## Externé odkazy
* Zoznam diel v Súbornom katalógu ČR, ktorých autorom alebo témou je Oldřich Kulhánek
* Oficiálne stránky
* Výstava diel vo virtuálnej galérii
* S profesorem Františkem Dvořákem za moderními českými výtvarníky (3/9), ČT 2, 2010
* Oldřich Kulhánek v informačnom systéme abART

## Zdroj

Kategória:Českí ilustrátori
Kategória:Českí grafici
Kategória:Českí výtvarníci
Kategória:Českí maliari
Kategória:Českí rytci
Kategória:Autori bankoviek
Kategória:Výtvarníci poštových známok
Kategória:Absolventi Vysokej školy umeleckopriemyselnej v Prahe
Kategória:Pochovaní na Bubenečskom cintoríne
Kategória:Osobnosti z Prahy